b'\n_START_ARTICLE_\nErnst J\xc3\xbcnger\n_START_SECTION_\nBiografia\n_START_PARAGRAPH_\nEls seus pares foren el doctor Ernst George J\xc3\xbcnger, professor de qu\xc3\xadmica, i Lily Karoline. Ernst s\'un\xc3\xad el 1911 als Wanderv\xc3\xb6gel, un moviment juvenil que sostenia principis radicals posteriorment adoptats pel moviment hippie, extremava l\'esperit de la natura i la recerca dels boscos aix\xc3\xad com el respecte absolut per la vida animal. A m\xc3\xa9s, a difer\xc3\xa8ncia d\'aquests, tenyia el seu ideari d\'una glorificaci\xc3\xb3 de la naci\xc3\xb3 alemanya._NEWLINE_El 1913 \xe2\x80\x94amb 18 anys\xe2\x80\x94 va allistar-se a la legi\xc3\xb3 estrangera francesa, i va ser destinat a l\'\xc3\x80frica. Aquesta experi\xc3\xa8ncia el marc\xc3\xa0 per sempre i va despertar la seva passi\xc3\xb3 per la guerra. Aix\xc3\xad, quan esclat\xc3\xa0 la Primera Guerra mundial, J\xc3\xbcnger va ser un dels primers a allistar-se. Va obtenir el 1918, poques setmanes abans de la fi de la guerra, la condecoraci\xc3\xb3 m\xc3\xa9s alta que podia concedir l\'Imperi alemany, "Pour le M\xc3\xa9rite", coneguda informalment com a "Blauer Max" al m\xc3\xa8rit militar. En el moment de la seva mort, en l\'any 1998, n\'era el darrer titular viu._NEWLINE_Fruit d\'aquesta experi\xc3\xa8ncia fou la publicaci\xc3\xb3 \xe2\x80\x94amb tan sols 25 anys\xe2\x80\x94 dels seus records de la guerra al llibre Tempestes d\'acer, un cant a la guerra pel que t\xc3\xa9 d\'"experi\xc3\xa8ncia interior", en qu\xc3\xa8 malgrat aix\xc3\xb2 ni rebutja ni atenua la brutalitat de la guerra, i que el va catapultar a la fama._NEWLINE_Entre la Primera Guerra mundial i la Machtergreifung de Hitler, J\xc3\xbcnger form\xc3\xa0 part de l\'\xc3\xb2rbita d\'un complex corrent pol\xc3\xadtic i cultural anomenat Konservative Revolution o \'revoluci\xc3\xb3 conservadora alemanya\', del qual formaren part, a m\xc3\xa9s d\'altres grups, autors com Ernst von Salomon, Werner Sombart, Carl Schmitt o Oswald Spengler. Algunes de les caracter\xc3\xadstiques m\xc3\xa9s importants que van definir la "Konservative Revolution" van ser el seu nacionalisme de dreta, el rebuig del liberalisme noucentista, de la Revoluci\xc3\xb3 Francesa o la influ\xc3\xa8ncia d\'autors com Friedrich Nietzsche. Dins d\'aquest corrent, J\xc3\xbcnger public\xc3\xa0 llibres com La guerra com a experi\xc3\xa8ncia interior, La mobilitzaci\xc3\xb3 general o El treballador._NEWLINE_Malgrat el to nacionalista innegable de l\'obra de J\xc3\xbcnger durant aquesta \xc3\xa8poca i el mat\xc3\xads "d\'elits", l\'abs\xc3\xa8ncia d\'antisemitisme port\xc3\xa0 J\xc3\xbcnger el 1933 a rebutjar el nacionalsocialisme, a no acceptar l\'ingr\xc3\xa9s a l\'Acad\xc3\xa8mia de Poesia Alemanya, purgada feia poc per la Gestapo, i se n\'an\xc3\xa0 a viure a Goslar, a les muntanyes del Harz, i despr\xc3\xa9s a \xc3\x9cberlingen._NEWLINE_El 1934, prohibeix al peri\xc3\xb2dic del partit nazi que continu\xc3\xaf utilitzant i manipulant els seus escrits, i rebutj\xc3\xa0 tamb\xc3\xa9 ocupar un lloc al Reichstag; mentrestant, publica Bl\xc3\xa4tter und Steine (Fulles i pedres), la seva primera cr\xc3\xadtica al racisme feixista. Realitz\xc3\xa0 viatges a Noruega, el 1935; el 1936 al Brasil, Can\xc3\xa0ries i Marroc; el 1937 a Par\xc3\xads, on va trobar-se amb Andr\xc3\xa9 Gide i Julien Green, i el 1939 es trasllad\xc3\xa0 a Kirchhorst, a la Baixa Sax\xc3\xb2nia._NEWLINE_J\xc3\xbcnger pass\xc3\xa0 una part de la Segona Guerra mundial com a militar al Par\xc3\xads ocupat, on a partir del 1941 freq\xc3\xbcent\xc3\xa0 els salons literaris i de fumadors d\'opi, aix\xc3\xad com la boh\xc3\xa8mia parisenca; es deix\xc3\xa0 convidar pels oficials que comen\xc3\xa7aven a rebel\xc2\xb7lar-se contra Adolf Hitler i salv\xc3\xa0 la vida a tants jueus represaliats com va poder. \xc2\xabL\'uniforme, les condecoracions i la brillantor de les armes, que tant he estimat, em produeixen repugn\xc3\xa0ncia\xc2\xbb, anot\xc3\xa0 al seu diari en assabentar-se de l\'extermini progressiu dels jueus._NEWLINE_El 1942 fou enviat al front rus i, el 1944, despr\xc3\xa9s del fracassat atemptat contra Hitler \xe2\x80\x94en el qual particip\xc3\xa0\xe2\x80\x94 dimiteix del seu c\xc3\xa0rrec a l\'ex\xc3\xa8rcit. Durant la postguerra, els seus llibres foren prohibits fins al 1949, per\xc3\xb2 malgrat aix\xc3\xb2 aconsegu\xc3\xad publicar Der Frieden (La pau) el 1946 a Amsterdam, el 1947 Atlantische Fahrt (Viatge atl\xc3\xa0ntic) i, un any m\xc3\xa9s tard, Aus der goldenen Muschel (La petxina d\'or). La prohibici\xc3\xb3 de les seves publicacions el 1949 fou provocada per negar-se a omplir un formulari sobre la desnazificaci\xc3\xb3 a la zona d\'ocupaci\xc3\xb3 brit\xc3\xa0nica. Llavors, es trasllad\xc3\xa0 a Ravensburg, a la zona d\'ocupaci\xc3\xb3 francesa._NEWLINE_Des dels anys 50, quan establ\xc3\xad amistat amb Albert Hofmann, el creador de l\'LSD, alguns dels llibres de J\xc3\xbcnger tractaren de manera directa o indirecta l\'experi\xc3\xa8ncia psicod\xc3\xa8lica. El 1952, despr\xc3\xa9s de la seva primera experi\xc3\xa8ncia amb l\'LSD, escrigu\xc3\xa9 Besuch auf Godenholm (Visita a Godenholm), i la seva publicaci\xc3\xb3 coincid\xc3\xad amb l\'aparici\xc3\xb3 de Les portes de la percepci\xc3\xb3 d\'Aldous Huxley._NEWLINE_El seu altre gran llibre sobre el tema de les drogues \xc3\xa9s Ann\xc3\xa4herungen. Drogen und Rausch, (Apropaments. Drogues i ebrietat), del 1970. Aquesta obra, en la qual l\'autor encuny\xc3\xa0 el terme psiconautes (navegants de la psique), exposa les nombroses experi\xc3\xa8ncies de J\xc3\xbcnger amb diversos tipus de subst\xc3\xa0ncies psicoactives, tant enteog\xc3\xa8niques com estimulants o opi\xc3\xa0cies. Cap al 1977, escrigu\xc3\xa9 una altra de les seves obres m\xc3\xa9s conegudes, Eumeswil, en qu\xc3\xa8 sobresurt la figura de l\'"anarca", personatge preconfigurat per Albert Camus al seu llibre L\'homme r\xc3\xa9volt\xc3\xa9 el 1951._NEWLINE_Un dels seus darrers textos \xc3\xa9s Die Schere (La tisora), publicat el 1989, quan J\xc3\xbcnger tenia ja 95 anys. De gran valor hist\xc3\xb2ric i literari s\xc3\xb3n els seus diaris de la II Guerra mundial (Radiacions). En l\'actualitat, es considera la seva obra com una de les majors contribucions a la literatura en llengua alemanya al segle XX._NEWLINE_Va morir 17 de febrer del 1998 amb 103 anys.'